Pale (Federacija Bosne i Hercegovine)

Pale (prije Pale-Prača) jedna je od tri općine Bosansko-podrinjskog kantona Goražde. Centar općine je naselje Prača. Geografski položaj, plodno tlo, pogodna klima, šume bogate raznom divljači i šumskim plodovima davale su ljudima u davna vremena dobre uslove za život tako da se i danas mogu naći ostaci civilizacije iz srednjeg vijeka.

 Geografija 
Prača i Hrenovica su smještene na obalama rijeke Prače u veoma plodnoj dolini, opasane planinama Jahorinom nadmorske visine oko 1900 m i Romanijom nadmorske visine oko 1400 m te visovima: Crnim rajskim vrhom, Klekom i Borovcom. Udaljena je od sjedišta kantona, grada Goražde, oko 40 km.

U općini se nalazi 15 naselja: Brdarići, Brojnići, Bulozi, Čeljadinići, Čemernica, Datelji, Donja Vinča, Kamenica, Komrani, Prača, Hrenovica, Srednje, Šainovići, Turkovići i Vražalice.

 Historija 
Naselje Prača se nalazi na trasi ceste koja se spominje u raznim historijskim periodima. Komunikaciju su prvi uspostavili ilirsko pleme Dezitijati, koji su nastanjivali ovo područje pred sam kraj bronzanog doba. Iz trgovačkih odnosa Ilira i Grka razvila se grčka kolonija u Prači. O tome svjedoči pronađeni novac, isti kao i iz grčke kolonije Thasos.

Rimljani su uspostavili frekventnu saobraćajnicu koja je povezivale tadašnju Naronu (Metković) sa Podrinjem i Podunavljem.

U srednjem vijeku u naselju je bilo smješteno vrlo važno trgovište, jer je samo naselje predstavljalo raskrižje putnih pravaca koji su, između ostalog, vodili za Borač, rezidenciju porodice Radinovića-Pavlovića. U 14. vijeku je potpuno razvijeno trgovište sa dubrovačkom kolonijom. Na lokalitetima sela Komrani, Cemernica i drugim mjestima i danas se nalazi veliki broj stećaka. U blizini Prače nalaze se ostaci drevnog grada Pavlovac kojim je vladala neobična vladarka Jerina.

U srednjem vijeku, ovuda prolazi trasa historijskog bosanskog druma, tzv. "Bosanske džade", koji iz srednje Evrope prolazi kroz Hrvatsku, Bosnu i Srbiju. Trasa ove ceste je preko Prače, Goražda i Novog Pazara povezivala Sarajevo sa Carigradom. Kasnije je austrougarska uprava na istoj trasi podigla uskotračnu prugu.http://www.kons.gov.ba/main.php?id_struct=6&lang=1&action=view&id=2845 Komisija za očuvanje nacionalnih spomenika

 Nacionalni spomenici 
Na listi nacionalnih spomenika Bosne i Hercegovine za općinu Pale se nalazi sljedeći spomenik:
 ″Semiz Ali-pašino turbe sa haremom Semiz Ali-pašine džamije″ (graditeljska cjelina).

 Stanovništvo 

 Nacionalni sastav stanovništva – općina Pale (FBiH)

 Također pogledajte 
Prača

 Reference 

 Vanjski linkovi 

 Zvanični sajt općine Pale
 Općina Pale-Prača na zvaničnoj stranici BPK

*
Kategorija:Općine Bosne i Hercegovine
Kategorija:Općine Federacije Bosne i Hercegovine
Kategorija:Općine u Bosansko-podrinjskom kantonu
Kategorija:Bivše prigradske općine Sarajeva